ไทยรุ่งฯโตข้ามปีทุ่มลงทุน1.5พันล.
&#8220;ไทยรุ่งฯ&#8221; รายได้แตะ 3,400 ล้านบาท พุ่งทะลุทะลวง 65% สูงกว่าอุตสาหกรรมโต33% มองปีหน้ายังขยายตัวได้อีก 15-20%
28 พ.ย. 2555

“ไทยรุ่งฯ” รายได้แตะ 3,400 ล้านบาท พุ่งทะลุทะลวง 65% สูงกว่าอุตสาหกรรมโต33% มองปีหน้ายังขยายตัวได้อีก 15-20% 
นายสมพงษ์ เผอิญโชค กรรมการผู้จัดการ บริษัท ไทยรุ่งยูเนี่ยนคาร์ (TRU) เปิดเผยว่า รายได้ของบริษัทในปีนี้น่าจะสามารถทำได้ 3,400 ล้านบาท เติบโต 65% จากปีที่ผ่านมา สูงกว่าภาพรวมของอุตสาหกรรมที่ขยายตัว 33% และคาดว่าปีหน้ายังจะสามารถเติบโตได้อีก 15-20% 
ขณะเดียวกันบริษัทประเมินว่าในปีหน้าจะมีการลงทุนอีก 1,500 ล้านบาท เพื่อขยายกำลังการผลิต เพราะปัจจุบันห้องพ่นสีผลิตเต็มกำลัง 6 หมื่นคันต่อปี ซึ่งจะใช้เงินลงทุนห้องพ่นสีขนาดใหญ่ 8001,000 ล้านบาท จะเพิ่มกำลังการผลิตอีก 6 หมื่นคัน เป็น 1.2 แสนคันต่อปี รวมถึงการลงทุนห้องพ่นสีขนาดเล็ก ใช้เงินลงทุน 200ล้านบาท 
สำหรับแหล่งเงินลงทุนนั้นสามารถทำได้หลายวิธีทั้งเงินกู้ ออกหุ้นกู้ ออกใบสำคัญแสดงสิทธิ (วอร์แรนต์) หรือแม้แต่การเพิ่มทุน แต่ยอมรับว่าปัจจุบันอัตราหนี้สินต่อทุน (ดีอี) ของบริษัทอยู่ในระดับต่ำมาก 0.2 เท่า ขณะที่มีส่วนของผู้ถือหุ้น 2,000-3,000 ล้านบาท มีศักยภาพในการกู้เงินอีกจำนวนมาก 
นายสมพงษ์ กล่าวอีกว่า ปีนี้ประเทศไทยมียอดการผลิตรถยนต์ 2.3 ล้านคัน และคาดว่าภายใน 5 ปี น่าจะแตะระดับ 3 ล้านคันได้ ซึ่งบริษัทได้มีการปรับปรุงรูปแบบของธุรกิจให้สอดคล้องกับโอกาสทางธุรกิจที่จะเข้ามา โดยรายได้จากแม่พิมพ์ชิ้นส่วนมีสัดส่วนที่สูงถึง 56% ธุรกิจรับจ้างประกอบรถยนต์สัดส่วน 33% ขณะที่รายได้จากการขายรถยนต์ภายใต้แบรนด์ของบริษัทลดสัดส่วนลงเหลือ 3% เท่านั้น